ོད། ཅེས་སོ།» །ཨཱ་ཡུརྫྙཱ་ན་ཧྲཱིཿབྷྲཱུྃ་སྭཱ་ཧཱ།«་་་་་ཚེ་དང་ཡེ་ཤེས་སྩོལ། ཅེས་སོ།» །ཆེ་གེ་མོ་ཨཱ་ཀརྵ་ཡ་ཧྲཱིཿ«་་་་་རིག་མ་སོགས་ཁུག ཅེས་སོ།» །སརྦ་དུཥྚིཾ་ཚུ་ལུ་སྭཱ་ཧཱ།«་་་་་གདུག་པ་ཐམས་ཅད་མྱོས་སུ་ཆུག ཅེས་སོ། »།རྦད་འདྲེ་རྦོད་གཏོང་སརྦ་ཝ་ར་ཎ་ཡེ་བྷྱཿསྭཱ་ཧཱ།«་་་་་རྦད་འདྲེ་རྦོད་གཏོང་ཐམས་ཅད་ཟློག ཅེས་སོ།» །བདུན་ཚན་དང་པོའོ། །ཨ་མུ་ཀ་ཤ་ཏཱུ་མཱ་ར་ཡ་ཕཊ།«་་་་་བདུད་དང་དགྲ་བོ་ཆེ་གེ་མོ་ཁོས། ཞེས་པའོ།» །གནོད་པ་སརྦ་རཀྵ།«་་་་་གནོད་པ་ཐམས་ཅད་སྲུངས་ཤིག ཅེས་པའོ།» །སརྦ་མཱ་ར་པྲ་མརྡྷ་ཡ་«བདུད་དཔུང་ཐམས་ཅད་རབ་ཏུ་ཆོམས། ཞེས་པའོ།་་་་་»ཧཱུྃ་ཕཊ། «།ནོར་འཛིན་པའི་གཞི་ཚུགས། ཞེས་པའོ།་་་་་»བ་སུ་དྷ་ར་སྭཱ་ཧཱ། མངྒ་«་་་་་བཀྲ་ཤིས་མཛོད་ཅིག་གཞི་ཚུགས། ཞེས་པའོ།» ལཾ་ཀུ་རུ་སྭཱ་ཧཱ། སྥོ་ཊ་ཡ་བྷ་སྨིཾ་«་་་་་འདི་ཕྱེ་མར་མཛོད། ཅེས་པའོ།» ཀུ་རུ་སྭཱ་ཧཱ། བཛྲ་«་་་་་རྡོ་རྗེ་ཆེན་པོའི་ཞབས་ཀྱིས་སྣུན། ཅེས་པའོ།» མ་ཧཱ་པཱ་ད་ཡ་བྷ་སྨིཾ་ཀུ་རུ་སྭཱ་ཧཱ། བདུན་ཚན་གཉིས་པའོ། «།སྡིག་པ་ཐམས་ཅད་རབ་ཏུ་ཞི་བའི་གཞི་ཚུགས། ཞེས་པའོ།་་་་་»།སརྦ་པཱ་པཾ་པྲ་ཤ་མ་ན་ཡེ་སྭཱ་ཧཱ། «ཆོས་ཐམས་ཅད་རབ་ཏུ་ཤིན་ཏུ་རྣམ་པར་དག་པའི་གཞི་ཚུགས། ཞེས་པའོ།་་་་་»སརྦ་དྷརྨཱ་པྲཱ་ཏི་ཤུདྡྷ་ཡེ་སྭཱ་ཧཱ། སརྦ་སྟམྦྷ་«་་་་་མནན་པ་ཐམས་ཅད་ངེས་པར་གྲོལ་བའི་གཞི་ཚུགས། ཞེས་པའོ།» ནི་ཏཱ་རེ་སྭཱ་ཧཱ། སརྦ་ནཱ་ག་བི་«་་་་་ཀླུའི་དུག་ཐམས་ཅད་ཞི་བར་མཛོད། ཅེས་པའོ།» ར་ཤཱནྟིཾ་ཀུ་རུ་སྭཱ་ཧཱ། མུརྩཱ་«་་་་་རྩོད་པ་ཐམས་ཅད་སེལ་བའི་གཞི་ཚུགས། ཞེས་པའོ།» པ་ན་ཡ་སྭཱ་ཧཱ། བྷཱི་སྭ་རི་སྭཱ་ཧཱ།«་་་་་།འཇིགས་པ་ཐམས་ཅད་སེལ་བའི་གཞི་ཚུགས། ཞེས་པའོ།» ཨོཾ་ཏཱ་རེ་ཏུཏྟཱ་རེ་སརྦ་སིདྡྷི་སྭཱ་ཧཱ།«་་་་་དངོས་གྲུབ་ཐམས་ཅད་སྩོལ། ཅེས་པའོ།» བདུན་ཚན་གསུམ་པའོ། །དེ་རྣམས་ལྷ་མོ་ཉེར་གཅིག་སོ་སོའི་ཐུགས་ཀར་བཀོད་པ་ལ་ཡི་གེ་འབུམ་ཕྲག་བཟླས་ན་ལས་ཐམས་ཅད་འགྲུབ་པར་འགྱུར་ཞེས་གསུངས་པས་ལྷ་སོ་སོ་ལ་རབ་འབུམ་ཕྲག་བཅུ། འབྲིང་ལྔ། ཐ་མའང་འབུམ་ཕྲག་རེ་བཟླས་པའི་བསྙེན་པ་བྱ་ཞིང་ཡི་གེ་བརྒྱ་པས་བརྟན་པར་བྱའོ། །མཆོད་བསྟོད་བྱ་ཞིང་བསྔོ་བ་སྨོན་ལམ་འདོད་དོན་ལ་གསོལ་གདབ་རྣམས་རྒྱས་པར་བྱའོ། །ཉེར་བསྡུ་ནི། རང་གི་ཐུགས་ཀ་ནས་འོད་ཟེར་འཕྲོས་པས་ལྷ་མོ་རྣམས་ལ་ཕོག་སྟེ། དེ་རྣམས་འོད་དུ་ཞུ་ནས་རང་ལ་ཐིམ། རང་ཡང་འོད་གསལ་དུ་ཞུགས་པ་ལས་སླར་ཡང་རྗེ་བཙུན་མའི་སྐུར་བཞེངས་ཏེ། གང་སྣང་སྟོང་པ་བདེ་བ་ལྷ་སྐུའི་རྣམ་རོལ་དུ་འཆར་བ་ལ་བསླབ་བོ། །འདི་ནི་བསྙེན་པ་བྱེད་ཚུལ་བསྡུས་པ་སྟེ། རྒྱས་པ་ནི་ཇོ་བོའི་རྒྱ་གཞུང་ལས་ཤེས་པར་བྱའོ། །འདི་ཉིད་ཀྱི་སྒོ་ནས་སློབ་མ་རྗེས་སུ་འཛིན་པར་འདོད་པའི་རྣལ་འབྱོར་པས་བསྙེན་པ་ལས་རུང་སོང་བས་གནས་ཁང་དུ་བདེ་བར་འདུག་ཅིང་། སྟན་ལ་སོགས་པའི་སྟེང་དུ་མཎྜ་ལར་པདྨ་འདབ་བརྒྱད་ཉི་ཤུ་རྩ་གཅིག་བྲིས་པའི་ལྟེ་བ་རྣམས་སུ་ཟླ་བའི་གདན་ལ་རང་རང་གི་མདོག་ཅན་གྱི་བུམ་པའམ་ཏཱྃ་ཡིག་རེ་བྲིས་ལ། མཐར་མཆོད་གཏོར་བཟང་པོས་བསྐོར་བར་བྱའོ། །བུམ་པ་ནང་རྫས་མགུལ་ཆིངས་ཁ་རྒྱན་དང་བཅས་པ་རབ་ཉེར་གཅིག འབྲིང་བདུན། ཐ་མ་རྣམ་རྒྱལ་དང་ལས་བུམ་གཉིས་ཀྱི་མདུན་དུ་མཆོད་པ་དང་བཅས་པ་བཤམ། སློབ་དཔོན་གྱིས་བདག་མདུན་བུམ་གསུམ་བསྒྲུབས་ལ་མཆོད་བསྟོད་རྒྱས་པར་བྱས་ཏེ་ལྷ་རྣམས་ལ་གསོལ་བ་བཏབ་པས། དེ་རྣམས་ཀྱི་གནས་གསུམ་ལས་ཡི་གེ་གསུམ་འོད་ཟེར་དང་བཅས་པ་བྱོན་ནས་རང་གི་གནས་གསུམ་དུ་ཐིམ་པས་སྐུ་གསུང་ཐུགས་ཀྱིས་བྱིན་གྱིས་བརླབས་པར་བསྒོམ་པ་ནི་བདག་འཇུག་གོ །དེ་ནས་སློབ་མ་མཚན་ཉིད་དང་ལྡན་པ་རྣམས་ཁྲུས་བྱས། ཕྱག་བཙལ། མཎྜལ་ཕུལ་ནས་མེ་ཏོག་དང་བཅས་པའི་ཐལ་མོ་སྦྱར་ཏེ། ཀུན་མཁྱེན་ཡེ་ཤེས་ཕུང་པོ་ཅན། །ཞེས་སོགས་ཀྱིས་ལན་གསུམ་གསོལ་བ་གདབ། སྤྱི་དང་བྱེ་བྲག་གི་ཆོས་བཤད་དེ་ཀུན་སློང་བཅོས། ཁྱིམ་པ་ཡིན་ན་སྔོན་དུ་བསྙེན་གནས་ཀྱི་སྡོམ་པ་སྦྱིན། ཐེག་ཆེན་ཐུན་མོང་བའི་སྡོམ་པ་འཛིན་པའི་དམིགས་པ་རྣམས་བརྡ་སྤྲད་དེ། དཀོན་མཆོག་གསུམ་ལ་བདག་སྐྱབས་མཆི། །ཞེས་པ་ནས། འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་པའི་བར་གསུམ་གྱིས་སྡོམ་པ་སྦྱིན། གདམས་པ་དངོས་ཀྱི་ལོ་རྒྱུས་དང་། ཡི་དམ་ལྷའི་སྐུ་ཆེ་བའི་ཡོན་ཏན་རྣམས་བརྗོད་དེ་དད་པ་ལྷག་པར་བསྐྱེད་དུ་འཇུག་གོ །རྗེས་གནང་དངོས་གཞི་ནི། བདག་མདུན་གྱི་ལྷ་ལ་སངས་རྒྱས་བྱང་སེམས་རྩ་བརྒྱུད་ཀྱི་བླ་མས་བསྐོར་བ་མངོན་སུམ་དུ་ཡོད་པར་སློབ་མ་ལ་བརྡ་སྤྲད་དེ་གསོལ་བ་འདེབས་པ་ནི། དུས་གསུམ་སངས་རྒྱས་ཐམས་ཅད་ཀྱི། །སྐུ་ཡི་རྡོ་རྗེ་སློབ་དཔོན་གྱིས། །བདག་ལ་རྗེ་བཙུན་སྒྲོལ་མ་ཡི། །སྐུ་ཡི་རྗེས་གནང་སྩལ་དུ་གསོལ། །ཞེས་ལན་གསུམ་གྱིས་གསོལ་བ་གདབ། སློབ་མ་རྣམས་ཡི་གེ་བཅུ་པའི་སྔགས་དང་ལས་བུམ་གྱི་ཆུས་བསང་། སྭ་བྷཱ་ཝས་སྟོང་པར་སྦྱང་། སྟོང་པའི་ངང་ལས་སྐད་ཅིག་གིས་རྡོ་རྗེའི་ས་གཞི་རྭ་གུར་བླ་བྲེ་མེ་རི་འབར་བའི་དབུས་སུ་པྃ་ལས་པདྨའི་སྡོང་པོ་ཡངས་ཤིང་རྒྱ་ཆེ་བའི་ལྟེ་བར་ཨ་ལས་ཟླ་བའི་དཀྱིལ་འཁོར་དཀར་བསིལ་ཉ་གང་བའི་སྟེང་དུ་སྐད་ཅིག་གིས་མྱུར་ཞིང་དཔའ་བོ་སྒྲོལ་མ་སྐུ་མདོག་དམར་མོ་སོགས། སོ་སོའི་སྐུ་མདོག་ཕྱག་མཚན་རྒྱན་ཆ་ལུགས་སོགས་གསོལ་བཏབ་ལ་སྒོམ་དུ་གཞུག བདག་མདུན་གྱི་དཔྲལ་བའི་ཨོཾ་ལས་འོད་ཟེར་འཕྲོས་པས། ཕྱོགས་བཅུ་དུས་གསུམ་གྱི་སངས་རྒྱས་བྱང་སེམས་གསང་སྔགས་ཀྱི་ལྷ་ཚོགས་རྗེ་བཙུན་མ་དང་བཅས་པའི་སྐུ་རྡོ་རྗེའི་བྱིན་རླབས་ནུས་མཐུ་ཐམས་ཅད་སྐུའི་རྗེ་བཙུན་མ་སྐུ་མདོག་དཀར་མོ། ཨོཾ་དཀར་པོའམ་འཁོར་ལོ་དཀར་པོ་བདུད་རྩི་དཀར་པོ་འོད་ཟེར་འཕྲོ་བ་དང་བཅས་པ་གང་རུང་ནམ་མཁའི་ཁམས་གང་བ་ཆེ་བ་རི་རབ་ཙམ་ནས་ཆུང་བ་ཡུངས་འབྲུ་ཙམ་ཁ་བ་བུ་ཡུག་འཚུབས་པ་ལྟ་བུ་སྤྱན་དྲངས། སློབ་མའི་ལུས་ལ་མཚོ་ལ་ཁ་བ་བབས་པ་དང་། བྱེ་ཚན་ལ་ཆར་བབས་པ་བཞིན་སིབ་སིབ་ཐིམ་པས་ལུས་ཀྱི་སྒོ་ནས་བསགས་པའི་སྡིག་སྒྲིབ་བག་ཆགས་དང་བཅས་པ་བྱང་ཞིང་དག སྐུ་ཡི་རྡོ་རྗེའི་རྗེས་གནང་ཐོབ། རྗེ་བཙུན་མའི་སྐུ་དང་དབྱེར་མེད་དུ་གྱུར། དཔྲལ་བར་ཟླ་བའི་སྟེང་དུ་འཁོར་ལོ་དཀར་པོའི་ལྟེ་བར་ཨོཾ་དཀར་པོས་མཚན་པར་མོས་པ་གྱིས་ཤིག ཅེས་བརྗོད། ཨོཾ་ཏཱ་རེ་ཏུཏྟཱ་རེ་ཏུ་རེ་ཝ་ཤཾ་ཀུ་རུ་ཀཱ་ཡ་བཛྲ་ཨ་བྷི་རིཉྩ་ཨོཾ་སྭཱ་ཧཱ། ཞེས་ལན་གསུམ་གྱིས་དབང་བསྐུར། རྩ་བརྒྱུད་ཀྱི་བླ་མ་ཡི་དམ་དཀྱིལ་འཁོར་གྱི་ལྷ་ཚོགས་སངས་རྒྱས་བྱང་སེམས་རྗེ་བཙུན་མའི་ལྷ་ཚོགས་རྣམས་ཀྱི་སྐུ་རྡོ་རྗེའི་བྱིན་རླབས་ཐམས་ཅད་སློབ་མའི་ལུས་ལ་འཇུག་པར་གྱུར་ཅིག སྐུ་རྡོ་རྗེའི་དངོས་གྲུབ་མ་ལུས་པ་ཐོབ་པར་བྱིན་གྱིས་བརླབ་པར་མཛད་དུ་གསོལ། ཞེས་བརྗོད་ཅིང་མེ་ཏོག་འཐོར། སྐུའི་རྗེས་གནང་ངོ་། །དེ་བཞིན་དུ། སྐུའི་ཞེས་པའི་གནས་སུ་གསུང་གི་ཞེས་པ་བཅུག་ནས་གསོལ་བ་ལན་གསུམ་གདབ། བདག་མདུན་གྱི་མགྲིན་པའི་ཨཱཿལས་འོད་ཟེར་འཕྲོས་པས། སངས་རྒྱས་བྱང་སེམས་ནས། རྗེ་བཙུན་མའི་ལྷ་ཚོགས་ཐམས་ཅད་ཀྱི་གསུང་རྡོ་རྗེའི་བྱིན་རླབས་ནུས་མཐུ་ཐམས་ཅད་གསུང་གི་རྗེ་བཙུན་མ་དམར་མོ། ཨཱཿདང་པདྨ་དང་བདུད་རྩི་དང་འོད་ཟེར་དམར་པོ་གང་རུང་ནམ་མཁའི་ཁམས་གང་བ་ཉི་ཟེར་གྱི་རྡུལ་ལྷགས་པ་བཞིན་དུ་སྤྱན་དྲངས། སློབ་མའི་མགྲིན་པར་ཐིམ་པས་ངག་གི་སྒོ་ནས་བསགས་པའི་སྡིག་སྒྲིབ་བག་ཆགས་དང་བཅས་པ་བྱང་ཞིང་དག གསུང་དབྱངས་ཡན་ལག་དྲུག་ཅུ་རྩ་བཞི་ཐོབ་པའི་ནུས་པ་བཞག གསུང་རྡོ་རྗེའི་དངོས་གྲུབ་སྒྲུབ་པ་ལ་དབང་བར་བྱས། མགྲིན་པར་པདྨའི་ལྟེ་བར་ཨཱཿདམར་པོས་མཚན་པར་གྱུར། སྙིང་པོའི་མཇུག་ཏུ། ཝཱཀ་བཛྲ་ཨ་བྷི་རིཉྩ་ཨཱཿསྭཱ་ཧཱ། ལན་གསུམ་གྱིས་དབང་བསྐུར། རྩ་བརྒྱུད་ཀྱི་བླ་མ་ནས་རྗེ་བཙུན་མའི་ལྷ་ཚོགས་རྣམས་ཀྱི་གསུང་རྡོ་རྗེའི་བྱིན་རླབས་ཐམས་ཅད་སློབ་མའི་ངག་ལ་འཇུག་པར་གྱུར་ཅིག གསུང་རྡོ་རྗེའི་དངོས་གྲུབ་ཐམས་ཅད་ཐོབ་པར་གྱུར་ཅིག ཅེས་བརྗོད་ཅིང་མེ་ཏོག་འཐོར། གསུང་གི་རྗེས་གནང་ངོ་། །ཐུགས་ཀྱི་དོན་དུ། ཐུགས་ཀྱི་རྡོ་རྗེ་སློབ་དཔོན་གྱིས་ཞེས་སོགས་ལན་གསུམ་གྱིས་གསོལ་བ་གདབ། བདག་མདུན་གྱི་ཐུགས་ཀའི་ཧཱུྃ་ལས་འོད་ཟེར་སྔོན་པོ་འཕྲོས་པས། སངས་རྒྱས་བྱང་སེམས་ནས། རྗེ་བཙུན་མའི་ལྷ་ཚོགས་རྣམས་ཀྱི་ཐུགས་རྡོ་རྗེའི་བྱིན་རླབས་ནུས་མཐུ་ཐམས་ཅད་ཐུགས་ཀྱི་རྗེ་བཙུན་མ་སྔོན་མོ། ཧཱུྃ་དང་རྡོ་རྗེ་བདུད་རྩི་འོད་ཟེར་སྔོན་པོ་རྣམས་གང་རུང་ནམ་མཁའི་ཁམས་གང་བ་ཆར་ཆེན་པོ་བབས་པ་བཞིན་དུ་སྤྱན་དྲངས། སློབ་མའི་སྙིང་གར་ཐིམ་པས་ཡིད་ཀྱི་སྒོ་ནས་བསགས་པའི་སྡིག་སྒྲིབ་བག་ཆགས་དང་བཅས་པ་ཐམས་ཅད་བྱང་ཞིང་དག ཐུགས་རྡོ་རྗེའི་རྗེས་གནང་ཐོབ། ཐུགས་ཀྱི་དངོས་གྲུབ་སྒྲུབ་པ་ལ་དབང་བར་བྱས། སྙིང་གར་རྡོ་རྗེའི་ལྟེ་བ་ལ་ཧཱུྃ་སྔོན་པོས་མཚན་པར་བསམས་ལ། སྙིང་པོའི་མཇུག་ཏུ། ཙིཏྟ་བཛྲ་ཨ་བྷི་རིཉྩ་ཧཱུྃ་སྭཱ་ཧཱ། ལན་གསུམ་གྱིས་དབང་བསྐུར། རྩ་བརྒྱུད་ཀྱི་བླ་མ་ནས། རྗེ་བཙུན་མའི་ལྷ་ཚོགས་རྣམས་ཀྱི་ཐུགས་རྡོ་རྗེའི་བྱིན་རླབས་ཐམས་ཅད་སློབ་མའི་ཡིད་ལ་འཇུག་པར་གྱུར་ཅིག ཐུགས་རྡོ་རྗེའི་དངོས་གྲུབ་ཐམས་ཅད་ཐོབ་པར་གྱུར་ཅིག ཅེས་བརྗོད་མེ་ཏོག་འཐོར། ཐུགས་ཀྱི་རྗེས་གནང་ངོ་། །དེ་ནས་ལྷ་རྣམས་ཀྱི་གནས་གསུམ་ནས་ཡི་གེ་གསུམ་བྱོན་ནས་སློབ་མའི་གནས་གསུམ་གྱི་ཡི་གེ་གསུམ་ལ་ཐིམ་པས། ལུས་ངག་ཡིད་གསུམ་ལྷའི་སྐུ་གསུང་ཐུགས་ཀྱི་ངོ་བོར་བྱིན་གྱིས་བརླབས་པ་བརྟན་པར་བྱ། ཨོཾ་ཨཱཿཧཱུྃ་བརྗོད་ལ་མེ་ཏོག་འཐོར། དེ་ནས་སྔགས་ཀྱི་རྗེས་གནང་གི་དོན་དུ། བཅོམ་ལྡན་འདི་ལ་སྦྱིན་ལགས་ཀྱི། །འདི་ལ་འགོ་བར་མཛད་དུ་གསོལ། །བླ་མས་ལྷ་ལ་གསོལ་བ་གདབ། སློབ་མས། བཅོམ་ལྡན་བདག་གིས་གཟུང་ལགས་ཀྱིས། །བདག་ལ་ཉེ་བར་མཛད་དུ་གསོལ། །ལན་གསུམ་གསོལ་བ་བཏབ་པས། བླ་མའི་ཐུགས་ཀའི་སྔགས་ཕྲེང་ཐུགས་ཀ་ནས་བརྒྱུད་ཞལ་ནས་བྱུང་བ་སློབ་མའི་ཁ་ནས་ཞུགས། སྙིང་གར་ཟླ་བའི་དཀྱིལ་འཁོར་གྱི་སྟེང་དུ་ཏཱྃ་ཡིག་གི་མཐར་སྔགས་ཕྲེང་འོད་ཟེར་དང་བཅས་པ་གཡས་སྐོར་དུ་འཁོར་བར་བསམས་ལ་སོ་སོའི་སྔགས་རྣམས་ཀྱི་རྗེས་ཟློས་ལན་གསུམ་གསུམ་བྱའོ། །དེ་ནི་བགེགས་ཀྱི་བར་ཆད་ཞི་བ་དང་། ཞི་སོགས་ཀྱི་དངོས་གྲུབ་སྒྲུབ་པའི་ཕྱིར་སྔགས་ཀྱི་རྗེས་གནང་ངོ་། །དེ་ནས་རང་གི་ཐུགས་ཀའི་ས་བོན་གྱི་འོད་ཟེར་གྱི་དབང་གི་ལྷ་ཕྱོགས་བཅུའི་རྒྱལ་བ་སྲས་དང་བཅས་པ་ཐམས་ཅད་སྤྱན་དྲངས། ཨརྒྷཾ་ལ་སོགས་པས་མཆོད། དེ་བཞིན་གཤེགས་པ་ཐམས་ཅད་ཀྱིས་འདི་ལ་མངོན་པར་དབང་བསྐུར་དུ་གསོལ། ཞེས་གསོལ་བ་བཏབ་པས། སངས་རྒྱས་རྣམས་ཀྱིས་དབང་བསྐུར་བའི་དགོངས་པ་མཛད། སེམས་དཔའ་སེམས་མ་རྣམས་ཀྱིས་ཤིས་པ་བརྗོད་ཅིང་མེ་ཏོག་ལ་སོགས་པའི་ཆར་འབེབས། ལྷ་མོ་རྣམས་ཀྱིས་བདུད་རྩིས་གང་བའི་བུམ་པ་ཐོགས་ནས་དབང་བསྐུར། ཁྲོ་བོ་རྣམས་ཕྱོགས་མཚམས་སུ་འཁོད་ནས་བགེགས་བསྐྲད་པར་གྱུར། ཕུན་སུམ་ཚོགས་པ་མངའ་བ་གསེར་གྱི་རི་བོ་འདྲ། །ཞེས་སོགས་དཀོན་མཆོག་གསུམ་གྱི་བཀྲ་ཤིས་བརྗོད། དབང་བསྐུར་རྡོ་རྗེ་ཆེན་པོ་སྟེ། །ཞེས་པའི་ཚིག་དང་སྙིང་པོའི་མཇུག་ཏུ། ཨོཾ་སརྦ་ཏ་ཐཱ་ག་ཏ་ཨ་བྷི་རེ་ཀ་ཏ་ས་མ་ཡ་ཤྲི་ཡེ་ཨཱཿཧཱུྃ། ཞེས་པས་སོ་སོའི་བུམ་པས་སྤྱི་བོ་ནས་དབང་བསྐུར། བཀྲུ་བ་དང་འཐུང་དུ་འཇུག་གོ །དེ་ལྟར་བདུད་རྩིའི་ཆུས་དབང་བསྐུར་བས་ལུས་གང་། དྲི་མ་དག བདེ་བ་ཆེན་པོ་མྱོང་། ཆུའི་ལྷག་མ་སྤྱི་གཙུག་ཏུ་གནས་པ་ལས་འོད་དཔག་མེད་ཀྱིས་དབུ་བརྒྱན་ཅིང་དབང་གི་ལྷ་རྣམས་ཀྱང་དེ་ཉིད་ལ་ཐིམ་པར་གྱུར་པར་བསམ་པ་ནི་བརྟན་བྱེད་ཀྱི་ཆུ་དབང་ངོ་། །མཎྜལ་དབུས་ཀྱི་རྡུལ་ཚོན་ནམ་མེ་ཏོག་སྤྱི་བོར་བཞག་ལ་ལྷ་མོ་དངོས་སུ་སློབ་མའི་ལུས་ལ་ཐིམ་པར་བསམས་ལ། དུས་འདི་ནས་ནི་བཟུང་ནས་ནི། །ཇི་སྲིད་བྱང་ཆུབ་མ་ཐོབ་བར། །ཡི་དམ་ལྷ་སྲུང་ཞུགས་ནས་ཀྱང་། །མཆོག་དང་ཐུན་མོང་དངོས་གྲུབ་སྩོལ། །ཨོཾ་སུ་པྲ་ཏིཥྛ་བཛྲཱ་ཡ་སྭཱ་ཧཱ། དེ་ནི་ལྷ་བསྟིམས་པའི་རྗེས་གནང་ངོ་། །གཙོ་བོས་ཇི་ལྟར་བཀའ་སྩལ་པ། །དེ་དག་ཐམས་ཅད་བདག་གིས་བགྱིད། །ཅེས་དམ་ཚིག་དང་སྡོམ་པ་བསྲུང་བར་ཁས་བླང་། རྒྱུན་དུ་རྗེ་བཙུན་མ་ཡི་དམ་དུ་བྱེད་པར་དམ་བཅའ། ཡོན་དང་མཎྜལ་ཕུལ། གཏང་རག་མཆོད་བསྟོད་རྒྱས་པར་བྱ་ཞིང་བསྔོ་བ་སྨོན་ལམ། ཉེར་བསྡུ་བཀྲ་ཤིས་དགའ་སྟོན་ལ་རོལ་པར་བྱའོ། །ཇོ་བོ་རྗེའི་ཐུགས་དམ་གྱི་ལྷ་རྗེ་བཙུན་མ་ཉི་ཤུ་རྩ་གཅིག་གི་སྒྲུབ་ཐབས་རྗེས་གནང་གི་ཆོ་ག་དང་བཅས་པ་འདི་ནི་དོན་གཉེར་ཅན་འགའ་ཞིག་གིས་བསྐུལ་ངོར། བླ་མ་དམ་པའི་གསུང་རྒྱུན་བཞིན་དུ་ཤཱཀྱའི་དགེ་སློང་གྲུབ་དབང་སྔགས་རམ་པ་དགེ་འདུན་བཀྲ་ཤིས་ཀྱིས་གནས་མཆོག་རྒྱལ་གྱི་ལྷ་ཞོལ་ཐོས་བསམ་གླིང་དུ་སྦྱར་བའི་དགེ་བས་འགྲོ་བ་སེམས་ཅན་ཐམས་ཅད་འཁོར་བའི་སྡུག་བསྔལ་གྱི་རྒྱ་མཚོ་ལས་ཐར་བར་གྱུར་ཅིག། །།སརྦ་དཱ་མངྒ་ལཾ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ་གུ་རུས་གློག་ཀླད་ཕྱག་དེབ་ཆེད་འགྲེམ་སྤེལ་ཞུས་པའི་དགེ་འབྲས་སངས་རྒྱས་ཞིང་དུ་བསྔོའོ།། །།